

BELÜGYMINISZTÉRIUM

**Közlemény**

**a szociális igazgatásról és szociális ellátásokról szóló 1993. évi III. törvény (Szt.) 58/A. § (2f) bekezdése szerinti egyedi befogadási kérelmek benyújtásának időpontjáról**

Az Szt. 58/A. § (2f) bekezdése szerint a szociálpolitikáért felelős miniszter az államháztartásért felelős miniszter egyetértésével indokolt esetben - **évente két alkalommal** - dönthet a szolgáltató, intézmény, ellátotti létszám, férőhelyszám, illetve feladatmutató befogadásának szükségességéről a (2c) és a (2d) bekezdésben foglaltakra tekintet nélkül, a költségvetési források, a területi lefedettség, a szükségletek és a szolgáltatói nyilvántartásból törölt kapacitások figyelembevételével. Indokolt eset különösen a megszűnt intézmény ellátottairól való gondoskodás, a területileg hiányzó szolgáltatás pótlása, valamint a máshol nem ellátható személyek ellátásának biztosítása. **A kérelem benyújtásának naptári napként meghatározott határidejét a szociálpolitikáért felelős miniszter közleményben teszi közzé.**

A szociálpolitikáért felelős miniszternek és az államháztartásért felelős miniszternek az Szt. 58/A. § (2f) bekezdésében biztosított jogkörében hozott döntése alapján, a szociálpolitikáért felelős miniszter adja ki a befogadás szakkérdésében az előzetes szakhatósági állásfoglalást.

A kérelmeket szociális szolgáltatásokra és gyermekek átmeneti gondozását nyújtó szolgáltatásokra vonatkozóan lehet benyújtani.

Az egyedi elbírálásra irányuló kérelmek benyújtási határideje:

**2025. október 10.**

A kérelmeket elektronikus úton, Fülöp Attila gondoskodáspolitikáért felelős államtitkár úr részére címezve, a Belügyminisztérium hivatali kapujára, cégkapuval vagy ügyfélkapuval nem rendelkező Fenntartók esetében a Belügyminisztérium levelezési címére (1014 Budapest, Szentháromság tér 6.), tértivevényes postai küldeményként lehet benyújtani.

A kérelemben az alábbi adatokat kell feltüntetni:

* a fenntartó pontos megnevezése és címe;
* a fenntartó típusa, egyházi fenntartó esetében a bevett egyház, a bejegyzett egyház vagy a nyilvántartásba vett egyház neve;
* azon engedélyes neve, címe, és ha van, ágazati azonosítója, ahol a fenntartó a befogadni kért szolgáltatást nyújtani kívánja;
* a befogadni kért szolgáltatás megnevezése;
* házi segítségnyújtás szolgáltatás esetén meg kell jelölni, hogy a kért bővítéssel az összes ellátotti létszámot és azon belül a személyi gondozásban ellátható személyek számát, vagy az összes ellátotti létszám változatlanul hagyása mellett csak a személyi gondozásban ellátható személyek számát kívánja növelni;
* a befogadni kért szolgálat/férőhely/ellátotti létszám/feladatmutató száma;
* az ellátási terület megjelölése (falugondnoki szolgáltatás esetén a település, tanyagondnoki szolgáltatás esetén a településrész vagy az önkormányzati rendeletben meghatározott ellátási körzet megnevezésével; utcai szociális munka esetén önkormányzati rendeletben meghatározott vagy a határoló közterületekkel megjelölt településrész, település, fővárosi kerület, a fővárosi önkormányzat által közvetlenül igazgatott terület vagy járás megnevezésével; szociális étkeztetés, házi segítségnyújtás, támogató szolgáltatás és közösségi ellátások esetén település, fővárosi kerület, a fővárosi önkormányzat által közvetlenül igazgatott terület vagy járás megnevezésével; egyéb szolgáltatás esetén település, fővárosi kerület, a fővárosi önkormányzat által közvetlenül igazgatott terület, járás, megye, régió megnevezésével vagy annak feltüntetésével, hogy az ellátási terület az ország egész területe);
* a kérelem indokainak kifejtése;
* kapcsolattartó és elérhetősége (telefonszám) megjelölése.

Fenntartóváltás, valamint a fenntartók közötti szolgáltatás, férőhelyszám, ellátotti létszám vagy feladatmutató átadása esetén a kérelemben az érintett fenntartóknak közösen kell nyilatkozniuk a fenntartóváltás, illetve átadás-átvétel szándékáról.

Budapest, 2025. október 6.